秋浦樓
作者：趙葵
朝代：宋

paragraphs: 麗譙岧嶢壯城關，萬里關河歸目睫。
雨餘漁釣玉奩開，烟生芙蓉翠屏列。
吳頭楚尾二十秋，滿耳絃歌聲未絕。
不才濫綴鴛鷺行，夜夢時還許歸謁。
蕭晨振策來翠微，母憐吾兒倍怡悅。
昔偕汝父居是邦，舊事辛苦爲兒話。
星星鶴髮簪霞冠，笑者朱衣擁金節。
一門和氣皆君恩，恩與天同酬未得。
生平區區忠孝心，歲晚願爲松與柏。
可憐清賞屬登臨，風景不殊人事別。
徘徊徙倚十二闌，嘯聲吹上梅梢月。